Halskirurg om mandel-operasjonene som gikk galt: – Ekstremt sjelden
En pasient er død mens tre andre ligger på sykehus etter at de ble operert av en Oslo-lege i 40-årene. Helsetilsynet har åpnet tilsynssak mot legen, og undersøker nå fire saker: * Fire år gamle Armin Faramarzi døde etter at han fikk kraftige blødninger i halsen etter operasjonen. * Fem år gamle Maira Malik ligger på sykehus med alvorlig hjerneskade etter samme inngrepet hos den samme legen. Det er uvisst om hun vil overleve. * To voksne personer er innlagt på sykehus etter å ha blitt operert av den samme legen. Ifølge Helsetilsynet har de ikke fått varsler om ytterligere hendelser, men VG kan dokumentere at minst syv pasienter har måttet opereres på nytt etter å ha fått kraftige blødninger etter besøk hos Oslo-legen (se faktaboks). Fjernet mandlene hos Oslo-legen: Kjente plutselig at det fylte seg opp med blod i halsen Legen er ikke suspendert, men stoppet etter eget initiativ alle operasjoner etter at Helsetilsynet kom til stedlig tilsyn 18.april i år.Norsk Forening for otorhinolaryngologi, hode- og halskirurgi er en fagmedisinsk forening for øre/nese/hals-spesialister i Norge. Leder Elin Myrvoll sier det ikke er helt uvanlig med mindre blødninger etter en operasjon med fjerning av mandler. – Det skjer med inntil 5 – 10 prosent av pasientene at de får blødninger. Men det er ikke mer enn rundt 1 – 2 prosent som må legges inn på sykehus til ny operasjon etter en fjerning av mandler. Det er svært sjelden. – I helgen har VG omtalt både et dødsfall og en pasient som har fått alvorlig hjerneskade etter en slik operasjon. Har du hørt om lignende tilfeller tidligere? – Jeg har ikke opplevd så alvorlige blødninger. Det er ekstremt sjelden, sier hun. VG har ikke lyktes med å få innsyn i hvor mange operasjoner Oslo-legen har utført totalt i år.Også nestleder i foreningen, Harald Miljeteig, sier det kan skje blødninger. Han driver sin egen privatpraksis i Hordaland, og har gjennomgått sine egne pasienter for å undersøke hvor vanlig det er med blødninger. – Hos mine pasienter får rundt fire prosent blødninger som krever sykehusbehandling. Vi har rundt 200 pasienter i året, slik at det tilsvarer omtrent ti pasienter hvert år, sier Miljeteig. Han understreker likevel at alle blødninger skal tas med stort alvor. – Dersom en pasient begynner å blø etter å ha fjernet mandlene, så er ikke det noe man skal se an. Da skal man etter mitt syn ringe 113 uansett, sier Miljeteig til VG. Det gjennomføres omkring 14.000 mandel-operasjoner i året, ifølge overlege Karianne Høstmark ved Sykehuset i Vestfold. Hun sier alvorlige komplikasjoner nesten aldri forekommer når man fjerner mandler, bare man følger instruksene som blir gitt av legen. – To til fem prosent av pasienter som får fjernet mandlene, opplever en blødning etter operasjonen. Dette er vi svært opptatt av å informere pasientene og pårørende om; samt hvordan de skal forholde seg hvis det oppstår en blødning. Større fatale blødninger er uhyre sjeldent, men bak mandlene ligger det to store kar som hos noen enkelte kan ha anatomiske variasjoner. Dette er enhver kirurg bevisst på. Det er derfor ingen grunn for folk til å bekymre seg dersom de skal gjennomgå en slik operasjon, sier Høstmark til VG.
Det er svært sjelden at en person må legges inn til ny operasjon etter å ha fjernet mandlene, forteller leder i fagmedisinsk forening.